Մարիովո

Մարիովո (մակեդոներեն՝ Мариово), բնապատմական տարածաշրջան Հյուսիսային Մակեդոնիայի հարավում։ Ընկած է լեռների միջև, ծովի մակերևույթից միջին հաշվով 1050 մետր բարձրության վրա, զբաղեցնում է 1390 քառակուսի կիլոմետր տարածք, բնակչությունն աչքի է ընկնում յուրահատուկ ավանդույթներով։ Սելեչկա, Նիջե, Կոզյակ, Դրեն լեռնաշղթաներով սահմանազատված տարածաշրջանի ողջ երկայնքով հոսում է Ցրնա գետը՝ ստեղծելով ամենաերկար՝ 100 կիլոմետրանոց կիրճը Հյուսիսային Մակեդոնիայում։ Չորս կողմից շրջապատված լինելով լեռներով՝ տարածաշրջանն աչքի է ընկնում յուրահատուկ կլիմայով։

Հակիրճ տեղեկատվություն 
Մարիովոն ավանդաբար բաժանվում է երեք ենթատարածաշրջանների՝ Բիտոլսկո Մարիովո /Bitolsko Mariovo/ (կենտրոնը՝ Ստարավինա),
Պրիլեպսկո Մարիովո /Prilepsko Mariovo/ (կենտրոնը՝ Վիտոլիշտե), 
Տիկվեշկո Մարիովո /Tikveško Mariovo/ (կազմված է նախկին Կոնոպիշտե համայնքի արևմտյան մասերից՝ ներառելով Ռոժդեն, Մայդան, Ռժանովո և Կլինովո գյուղերը)։
Ներկայումս տարածաշրջանը վարչականորեն բաժանված է երեք համայնքների՝
Պրիլեպ,
Նովացի,
Կավադարցի։
Ցրնա գետը նույնպես, իր հերթին, տարածաշրջանը բաժանում է երկու ենթատարածաշրջանի՝
Փոքր Մարիովո (Malo Mariovo)- գետի ձախափնյա տարածքները,
Հին կամ Մեծ Մարիովո (Staro Mariovo) - աջափնյա տարածքները։ 
Բնակչությանը բնորոշ ազգագրական յուրահատկություններից մեկը հարսանեկան ինքնատիպ տարազն է՝ առատորեն գործածվող զարդերով, որոնց շնորհիվ տարազի կշիռն անցնում է 45 կիլոգրամից։
 
Տարածաշրջանն աչքի է ընկնում առանձնահատուկ մաքրությամբ, և պատահական չէ, որ հենց այստեղ է նկարահանվել Միլչո Մանչևսկու «Փոշին» կինոնկարը։

Ստուգաբանություն 
Մարիովո թարգմանաբար նշանակում է Մարիային պատկանող։ Ավանդազրույցը հայտնում է, որ Մարիա անունով մի շատ գեղեցիկ աղջիկ է եղել, որին սուլթանը ցանկանում էր իր հարեմը տանել, բայց աղջիկը չէր համաձայնում։ Նա վերջապես տվել է իր համաձայնությունը, սակայն պայմանով, որ չփորձեն մահմեդականացնել տարածաշրջանը և ոչ մի մզկիթ չկառուցեն։ Պայմանը ի կատար է ածվել, և բնակիչները ի պատիվ աղջկա՝ իրեց տարածաշրջանը կոչել են Մարիովո։

Պատմություն 
Մարիովոն իր ողջ պատմության ընթացքում, այդ թվում՝ օսմանյան տիրապետության շրջանում, պահպանել է ուղղափառ քրիստոնյա դավանանքը։ Բնակիչները այլ հարկերից զատ՝ հատուկ հարկ են վճարել որ դառնան խաս և օսմանյան կայսրության սահմաններում ունենան ինքնավար մարզի կարգավիճակ։ Մարիովոն ապաստան է դարձել մակեդոնացի ազգայնականների ու հեղափոխականների համար, և երկու անգամ՝ 1564 և 1688 թվականներին թուրքերի դեմ ապստամբություններ են կազմակերպել։

1948 թվականին անցկացված մարդահամարի տվյալների համաձայն՝ Մարիովոն Հարավսլավիայում առաջին տեղն է զբաղեցրել ծնելիության աճի տեսակետից (այդ ժամանակ Մարիովոն մաս էր կազմում Հարավլավիային)։ Սակայն տարիների ընթացքում գյուղացիների թափ առած արտահոսքը դեպի Բիտոլ և Սկոպյե քաղաքներ՝ պատճառ է դարձել, որ բնակչության աճը կանգ առնի։ Բավական է նշել, որ 2002 թվականին Մարիովոյում ապրում էր ընդամենը 839 մարդ։

Պատկերասրահ

Ծանոթագրություններ

Արտաքին հղումներ 

Mariovo - Photo Gallery 
Website dedicated to Office web page Mariovo
Website dedicated to Office web page Mariovo
Website dedicated to Office web page Cheese 
Website dedicated to Mariovo
Website www.besiste.com is dedicated to Mariovo

Հյուսիսային Մակեդոնիայի աշխարհագրություն